En eller flere ukendte gerningsmænd var i nat til stor fare for motorvejsbilisterne på E45, da de kastede flere genstande ud fra motorvejsbroen på Ellidsgårdvej syd for Svenstrup. Omkring klokken to blev en personbil ramt af en flaske, der knuste bilens forrude. På trods af chokket og den høje hastighed formåede føreren at få bilen dirigeret ind til siden, hvorefter vedkommende kontaktede politiet. Derudover har to øvrige bilister ringet ind om nedkastede genstande. Politiet ser meget alvorligt på sagen, og har i løbet af natten gennemsøgt området med hunde, uden at det har givet noget resultat. På motorvejen fandt de dog en knust flaske. - Vi satser på, at vi kan finde DNA-spor på flasken, og ellers kan vi ikke gøre så meget andet end at håbe på, at der er nogen, der har set noget, siger vagtchefen ved Nordjyllands Politi, der opfordrer eventuelle vidner til at henvende sig til politiet på 1-1-4.

Referat:
Kasteskyts fra motorvejsbro var til stor fare.